
Korláth Gyula református lelkész életútja és szolgálata

Kulcsszavak: Fornos; Kárpátaljai Református Egyház; egyháztörténet; életút; Korláth Gyula
Az elmúlt évszázadban a mai Kárpátalja területén a fennhatóságot különböző államhatalmak gyakorolták egymás után, igyekezve az előző állam hagyatékait megsemmisíteni, és közben az emberek gondolkodását, hozzáállását is megváltoztatni. Ezekben az időkben nagy szükség volt olyan személyekre, akik a magyar identitás megtartásáért tevékenykedtek környezetükben. Ez a feladat – az általunk tárgyalt időszakban – sokszor a lelkészekre hárult, főleg a kisebb településeken, akiknek a neve ma már legtöbbször feledésbe merült, mint esetünkben Korláth Gyuláé (1878–1953), a Fornosi Református Egyházközség egykori tiszteletesé. Hosszú – 45 évnyi – szolgálati ideje Fornoson felölelte a két világháború idejét, a csehszlovák állam fennhatóságától kezdve a szovjet időszak első évtizedével zárulva.
Kutatásunk elsősorban arra irányult, hogy kronológiai rendbe szedve feltárja a lelkész teljes életútját, egyházközségi tevékenységét, nem kiemelve azt abból a történeti kontextusból, mely meghatározta ennek a régiónak, és magának Korláthnak a mozgásterét. Így munkánk segítségével betekintést nyújtunk arról, hogyan élte meg egy kis kárpátaljai magyar település lakossága a nagytörténelem eseményeit 1908-tól kezdve a sztálini évek végéig.



